张伯驹
戚氏 己卯上巳北海镜清斋修禊分韵得师字
燕双飞，余芳争舞去年枝。献赋华林，引觞琼苑，忆当时。依稀，梦都迷。恩波空自涨龙池。回廊暗藉尘土，夕阳垂手步行迟。劫换红桑，云迷丹阙，一枰看惯残棋。纵花飞不语，春晚犹在，休负佳期。怕照临流影，当年俊侣，却减丰姿。已自薰桃染柳，怪东风、又上鬓边丝。及时好引朋欢，落花尊酒，相对前朝士。驻翠华、曾是宸游地，伤往事、愁咏将离。更莫辞、消尽残卮。看江山、问又属伊谁。镇销魂处，当筵解唱，只有师师。